b"\n_START_ARTICLE_\nCarot\xc3\xa8\n_START_SECTION_\nEstructura qu\xc3\xadmica\n_START_PARAGRAPH_\nQu\xc3\xadmicament, els carotens s\xc3\xb3n hidrocarbonis poliinsaturats que contenen 40 \xc3\xa0toms de carboni per mol\xc3\xa8cula, nombre variable d'\xc3\xa0toms d'hidrogen i sense altres elements. Alguns carotens apareixen en anells d'hidrocarbonis en un o en els dos extrems de la mol\xc3\xa8cula. Tots aquests es veuen amb colors a l'ull hum\xc3\xa0 per l'extens sistema d'enlla\xc3\xa7os qu\xc3\xadmics conjugats. Estructuralment, els carotens s\xc3\xb3n tetraterpens, cosa que vol dir que tots ells se sintetitzen bioqu\xc3\xadmicament des del terp\xc3\xa8 de 10 carbonis, els quals al seu torn es formen d'unitats d'isopr\xc3\xa8 de 5 carbonis. _NEWLINE_Els carotens es troben en dues formes principals que es designen per lletres de l'alfabet grec: alfa-carot\xc3\xa8 (\xce\xb1-carot\xc3\xa8) i beta-carot\xc3\xa8 (\xce\xb2-carot\xc3\xa8). Gamma, delta, \xc3\xa8psilon, i zeta (\xce\xb3, \xce\xb4, \xce\xb5, i \xce\xb6-carot\xc3\xa8) tamb\xc3\xa9 existeixen. Pel fet de ser hidrocarbonis i no tenir oxigen, els carotens s\xc3\xb3n solubles en l\xc3\xadpids i insolubles en l'aigua (en contrast amb altres carotenoides, els xant\xc3\xb2fils, que tenen oxigen i, per tant, s\xc3\xb3n menys hidr\xc3\xb2fobs).\n_START_SECTION_\nEn la natura\n_START_PARAGRAPH_\nEl carot\xc3\xa8 \xc3\xa9s un pigment fotosint\xc3\xa8tic de color taronja que \xc3\xa9s important en el proc\xc3\xa9s de la fotos\xc3\xadntesi. Els carotens s\xc3\xb3n els responsables del color taronja (per\xc3\xb2 no pas de tot el color groc) de les fulles dels caducifolis a la tardor i en les fulles seques. El t\xc3\xadpic color groc del greix dels humans i els pollastres \xc3\xa9s el resultat de l'emmagatzemament en el greix dels carotens que prenen en la seva dieta._NEWLINE_Els carotens contribueixen a la fotos\xc3\xadntesi: transmeten l'energia que absorbeixen de la llum des de la clorofil\xc2\xb7la. Tamb\xc3\xa9 protegeixen els teixits de les plantes ajudant a absorbir l'energia de la forma excitada de l'oxigen molecular O\xe2\x82\x82 (singlet d'oxigen) que es forma durant la fotos\xc3\xadntesi._NEWLINE_El \xce\xb2-carot\xc3\xa8 es compon de dos grups retinol i es degrada en la mucosa de l'intest\xc3\xad prim de \xce\xb2-carot\xc3\xa8 15,15'-monooxigenasa a retinal, que \xc3\xa9s una forma de vitamina A. El \xce\xb2-carot\xc3\xa8 es pot emmagatzemar al fetge i al greix del cos i convertir-se en retinal a mesura que es necessiti i aix\xc3\xad \xc3\xa9s una forma de vitamina A per als humans i alguns altres animals. Els carotens \xce\xb1-carot\xc3\xa8 i \xce\xb3-carot\xc3\xa8, per la seva estructura qu\xc3\xadmica amb un anell beta-ionona, tamb\xc3\xa9 tenen certa activitat de la vitamina A (per\xc3\xb2 menor que en beta-carot\xc3\xa8) com fa el carotenoide \xce\xb2-criptoxantina. Tots els altres carotenoides, incloent-hi el licop\xc3\xa8, no tenen un anell beta i, per tant, no tenen activitats com la vitamina A (per\xc3\xb2 poden tenir activitat antioxidant)._NEWLINE_Les esp\xc3\xa8cies animals es diferencien molt en la seva capacitat de convertir el retinol (beta-ionona) que contenen els carotenoides a retinals. Els carn\xc3\xadvors, en general, s\xc3\xb3n pobres convertidors dels carotenoides amb ionina de la seva dieta. Els estrictament carn\xc3\xadvors com la fura no tenen la \xce\xb2-carot\xc3\xa8 15,15'-monooxigenasa i no poden convertir cap carotenoide a retinal; en canvi, el gats poden fer-ho per\xc3\xb2 de manera insuficient."